CELEX: 62008TN0362
Language: bg
Date: 2008-08-28 00:00:00
Title: Дело T-362/08: Жалба, подадена на 28 август 2008 г. — IFAW Internationaler Tiershutz-Fonds/Комисия

22.11.2008   
            
            
               BG
            
            
               Официален вестник на Европейския съюз
            
            
               C 301/42
            
         Жалба, подадена на 28 август 2008 г. — IFAW Internationaler Tiershutz-Fonds/Комисия
   (Дело T-362/08)
   (2008/C 301/72)
   Език на производството: английски
   Страни
   
      Жалбоподател: IFAW Internationaler Tiershutz-Fonds gGmbH (Хамбург, Германия) (представители: S. Crosby и S. Santoro, lawyers)
   
      Ответник: Комисия на Европейските общности
   Искания на жалбоподателя
   
               —
            
            
               да се разпореди на Комисията да представи на Първоинстанционния съд писмото от 15 март 2000 г., изпратено от г-н Schröder, германски канцлер, до г-н Prodi, председател на Комисията,
            
         
               —
            
            
               да се установи, че обжалваното решение е опорочено от грешка при прилагане на правото и от явни грешки в преценката и същото да се отмени, и
            
         
               —
            
            
               да се осъди Комисията да заплати съдебните разноски, направени от жалбоподателя, съгласно член 87 от Процедурния правилник на Първоинстанционния съд.
            
         Правни основания и основни доводи
   С Решение от 18 декември 2007 година, постановено по дело C-64/05 P (1), Съдът отменя решението на Първоинстанционния съд от 30 ноември 2004 г. по дело IFAW Internationaler Tierschutz-Fonds/Комисия (T-168/02, Recueil, стp. II-4135) за отмяна на решението на Комисията от 26 март 2002 г., която е отказала поискания от жалбоподателя със заявление от 20 декември 2001 г. достъп до документите, свързани с декласифицирането на територията на Елба в Хамбург, природен резерват, защитен съгласно програма „Натура 2000“, предвидена в Директива 92/43/ЕИО на Съвета (2), с оглед разширяването на завода на Daimler Chrysler Aerospace Airbus GmbH с цел окончателното монтиране на Airbus A3XX. В резултат на постановеното от Съда в производството по обжалване решение, с писмо от 13 февруари 2008 г. жалбоподателят подновява заявлението си за достъп до съответните документи и на 29 април 2008 г. депозира потвърждение на заявлението съгласно член 7, параграф 4 от Регламент (ЕО) №1049/2001 (3).
   С настоящата жалба жалбоподателят иска, на основание член 230 ЕО, отмяната на Решение на Комисията от 19 юни 2008 г., с което частично се уважава заявлението му и се отказва предоставянето на достъп до един от посочените от жалбоподателя документи съгласно Регламент (ЕО) № 1049/2001 на Европейския парламент и на Съвета.
   Жалбоподателят твърди, че Комисията е допуснала грешка при прилагане на правото, като е приложила член 4, параграф 1, буква a), трето тире от Регламент (ЕО) № 1049/2001 към едно чисто вътрешно за ЕС отношение. Освен това жалбоподателят подчертава, че Комисията е допуснала явна грешка при прилагане на правото като е счела, че съдържанието на писмото на г-н Schröder е поверително до такава степен, че оповестяването му би изложило на риск икономическата политика на Германия и на други държави-членки на ЕС. По-нататък жалбоподателят поддържа, че Комисията е допуснала явни грешки в преценката като е приела, че оповестяването на писмото би засегнало процеса на вземане на решения и накрая, не е отчела факта, че общественият интерес има приоритет спрямо поверителността на процеса на вземане на решения.
   
      (1)  Решение от 18 декември 2007 година по дело Швеция/Комисия и др. (C-64/05 P, Сборник, 2007 г. стp. I-11389).
   
      (2)  Директива 92/43/ЕИО на Съвета от 21 май 1992 година за опазване на естествените местообитания и на дивата флора и фауна (ОВ L 206, стp. 7; Специално издание на български език, 2007 г., глава 15, том 2, стр. 109).
   
      (3)  Регламент (ЕО) № 1049/2001 на Европейския парламент и на Съвета от 30 май 2001 година относно публичния достъп до документи на Европейския парламент, на Съвета и на Комисията (ОВ L 145, стp. 43; Специално издание на български език, 2007 г., глава 1, том 3, стр. 76).